|  |
| --- |
|  |
| Klaipėdos miesto savivaldybės Švietimo tarybos 2021 m. kovo 15 d. protokolu nr. ADM-175 |
|  |
|  |

**KLAIPĖDOS MIESTO SAVIVALDYBĖS ŠVIETIMO TARYBOS 2020 M. VEIKLOS ATASKAITA**

Klaipėdos miesto savivaldybės Švietimo tarybą, kurios nauja sudėtis patvirtinta 2019 m. liepos 25 d. Klaipėdos miesto savivaldybės tarybos sprendimu Nr. T2-206, sudaro 15 narių.

2020 metais vyko 4 Švietimo tarybos posėdžiai.

2020 metų sausio 15 dienos posėdyje svarstytas Klaipėdos miesto socialinių pedagogų metodinio būrelio tarybos pasiūlymas ,,Dėl pakeitimų socialinės paramos mokiniams teikimo tvarkos apraše“. Aptartas Klaipėdos miesto socialinių pedagogų metodinio būrelio tarybos siūlymas papildyti Klaipėdos miesto savivaldybės tarybos 2019 m. kovo 21 d. sprendimu Nr. T1-81 patvirtintą ,,Socialinės paramos mokiniams teikimo tvarkos aprašą“ tokiais punktais: 1. Mokinių atostogų metu, valstybinių švenčių ir savaitgalio dienomis nemokamas maitinimas mokykloje neteikiamas. 2. Turinčiam teisę gauti nemokamą maitinimą mokiniui nesant mokykloje dėl pateisinamos priežasties (dėl gydymosi namuose ar kitų ypatingai svarbių priežasčių, išskyrus gydymąsi stacionare), nemokamas maitinimas teikiamas atiduodant maistą į mokinio namus pagal mokyklos nustatytą tvarką ir užtikrinant maitinimo atitikimą sveikos mitybos reikalavimams“. Šiems siūlymams pritarta ir nuspręsta siūlyti Klaipėdos miesto savivaldybės administracijos Socialinių reikalų departamento Socialinės paramos skyriui peržiūrėti Klaipėdos miesto savivaldybės tarybos 2019 m. kovo 21 d. sprendimu Nr. T1-81 patvirtintą ,,Socialinės paramos mokiniams teikimo tvarkos aprašą“ ir jį papildyti minėtais punktais.

2020 metų balandžio 15 dienos posėdyje svarstytas Vasaros poilsio programų atrankos ir dalinio finansavimo iš Klaipėdos miesto savivaldybės biudžeto lėšų tvarkos aprašas. Klaipėdos miesto savivaldybės administracijos Švietimo skyrius pateikė aprašo projektą, Švietimo tarybos nariai teikė klausimus ir pasiūlymus dėl šios tvarkos tobulinimo – kaip biudžetinės įstaigos (neformaliojo švietimo, sporto, bibliotekos ir kt.) teikdamos paraiškas gali nustatyti tėvų mokestį ir ar reikia tėvų mokestį patvirtinti miesto taryboje; kaip vyks veiklų kontrolė ar tikrai tiek vaikų dalyvaus koks pateiktas skaičius paraiškoje; ar vykdoma  veikla atitiks tuos kriterijus kurie bus parašyti paraiškoje; ar nurodytas mokestis paslaugos teikėjų  tėvams  nesikeis? Neaiškūs buvo vertinimo kriterijai, už ką ir kiek bus duodama balų. Pasiūlyta tvarkoje numatyti papildomus balus ar prioritetą finansuoti tas programas, kuriose bus suteikta galimybė vaikams dalyvauti  nemokamai arba už mažiausią  nustatytą tėvų mokestį. Į Švietimo tarybos pasiūlymus buvo atsižvelgta, po pakeitimų aprašui pritarta.

2020 metų rugsėjo 28 dienos posėdyje nagrinėti 4 klausimai: dėl Klaipėdos miesto pedagogų rengimo, kvalifikacijos, profesinių kompetencijų tobulinimo ir mokytojų pritraukimo į mokyklas 2020-2024 metų programos; dėl ugdymo organizavimo švietimo įstaigose, vykdant LR sveikatos apsaugos ministro–valstybės lygio ekstremalios situacijos operacijos vadovo sprendimus bei nuotolinio mokymo organizavimo švietimo įstaigose; dėl vasaros poilsio ir neformaliojo vaikų švietimo (toliau – NVŠ) programų vykdymo ir dėl planuojamų 2021-2023 m. Klaipėdos miesto strateginio veiklos plano priemonių. Klaipėdos miesto savivaldybės Švietimo skyriaus atstovai pristatė parengtą Klaipėdos miesto pedagogų rengimo, kvalifikacijos, profesinių kompetencijų tobulinimo ir mokytojų pritraukimo į mokyklas 2020-2024 metų programą. Aptariant šios programos priemones diskutuota apie pedagogų trūkumą švietimo įstaigose, apie galimybę kviesti dirbti Klaipėdos mieste aplinkinių rajonų mokytojus, apie galimą finansavimą jauniems pedagogams, siekiantiems įgyti profesinę ar pedagoginę kompetenciją, apie galimybę tai daryti Klaipėdos aukštosiose mokyklose. Po diskusijų programai pritarta ir pasiūlyta siekti didesnio finansavimo, kad programa galėtų būti įgyvendinta platesne apimtimi ir greičiau. Aptarta kaip Klaipėdos ugdymo įstaigose įgyvendinami LR sveikatos apsaugos ministro–valstybės lygio ekstremalios situacijos operacijos vadovo sprendimai. Kalbėta apie tai, kad skirtingos mokyklos turi skirtingas sąlygas šių sprendimų įgyvendinimui – neaptverta mokyklų teritorija neleidžia užtikrinti vaikų saugumo kieme pertraukų metu, neužtikrina, kad vyresniųjų klasių mokiniai neišeis iš mokyklos teritorijos, todėl dalis mokyklų priėmė sprendimą uždaryti patalpas ir pertraukų metu neišleisti mokinių iš jų. Sutarta, kad pačios mokyklos geriausiai gali spręsti, kokios priemonės būtinos mokinių saugumui užtikrinti ir kaip organizuoti ugdymo procesą, kad būtų įgyvendinamos ugdymo planų nuostatos ir išvengiama Covid-19 viruso plitimo ugdymo įstaigoje. Švietimo skyriaus specialistai pristatė vasaros poilsio ir neformaliojo vaikų švietimo (toliau – NVŠ) programų vykdymo ataskaitą bei planuojamas 2021-2023 metų Klaipėdos miesto strateginio veiklos plano priemones. Atkreiptas dėmesys, kad planuojamos tokios pat ar net mažesnės lėšos plano priemonių įgyvendinimui, todėl negalima planuoti kai kurių priemonių įgyvendinimo plėtros, o kai kurių priemonių įgyvendinimo apimtis tenka sumažinti. Tiek ataskaitai, tiek strateginio veiklos plano priemonėms pritarta.

2020 metų lapkričio 30 dienos posėdyje svarstyti klausimai dėl Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2021-2025 metų tinklo pertvarkos bendrojo plano projekto ir dėl Klaipėdos miesto savivaldybės tarybos 2015 m. liepos 30 d. sprendimo Nr. T2-185 ,,Dėl Klaipėdos miesto savivaldybės neformaliojo vaikų švietimo mokyklų ir formalųjį švietimą papildančio ugdymo mokyklų veiklos organizavimo tvarkos aprašo patvirtinimo“ pakeitimo. Posėdžio metu Klaipėdos miesto savivaldybės švietimo skyriaus vedėja L. Prižgintienė pristatė Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2021-2025 metų tinklo pertvarkos bendrojo plano projektą, išsamiai paaiškino, kaip rengiant projektą buvo atlikta tinklo prieinamumo analizė. Diskusijose kalbėta apie nevalstybinių ikimokyklinių įstaigų svarbą Klaipėdos miestui ir pasiūlyta nevalstybines ikimokyklines įstaigas įtraukti į ikimokyklinių įstaigų veiklos plėtros planą. L. Prižgintienė taip pat pristatė Klaipėdos neformaliojo vaikų švietimo tvarkos aprašo patvirtinimo projektą., paaiškino, kaip rengiant projektą buvo atsižvelgta į bendruosius pedagogų, ugdytinių, tėvų ir įstaigos administracijos poreikius. Išklausius pristatymą Švietimo taryba pateikė siūlymą dėl Neformaliojo vaikų švietimo tvarkos aprašo patvirtinimo projekto įsigaliojimo datos, nurodant ją ne nuo 2021 m. sausio 1 d., o nuo 2021 m. rugsėjo 1d. Abiem sprendimams su papildymai Švietimo tarybos nariai vienbalsiai pritarė.

Švietimo tarybos pirmininkė Vilija Prižgintienė